****

|  |  |  |  |
| --- | --- | --- | --- |
| Váš list číslo/zo dňa | *Naše číslo*  *17655/2020-RIEK* | *Vybavuje/***🕿** | Banská Bystrica *Dňa 24.4.2020* |

**Tlačová správa**

**Teplotu bude rizikovým pacientom merať nová termo kamera**

**Vo FNsP F. D. Roosevelta Banská Bystrica bude od 24. 4. 2020 počas trvania pandémie merať teplotu pacientom prichádzajúcim na urgentný príjem, ako v prvej nemocnici v SR, nová hybridná termo kamera.**

V čase pandémie koronavírusu, pacienti prichádzajúci na vyšetrenie na urgentný príjem musia pred vstupom do nemocnice absolvovať v triediacom stane vstupné vyšetrenie, ktorým sa identifikuje riziko ich nakazenia. **Zvýšená teplota je jedným z príznakov ochorenia Covid - 19** a jej meranie je súčasťou zisťovania epidemiologickej anamnézy. Pacient, u ktorého je podozrenie na ochorenie, musí byť na urgentnom príjme ošetrený v izolovaných priestoroch, aby neboli ohrození ostatní pacienti.

Meranie teploty doteraz vykonával službukonajúci personál ručne, čím sa musel k pacientovi priblížiť pod úroveň bezpečnostnej vzdialenosti. **Odteraz bude tento úkon vykonávať miesto personálu termo kamera**, ktorá ich na rizikového pacienta zvukovo aj svetelne upozorní.

**Hlavnou výhodou tejto technológie je zvýšenie bezpečnosti personálu aj ostatných pacientov a zrýchlenie vstupného vyšetrenia**, pretože termo kamera na monitore zobrazuje všetkých ľudí v zábere, a nad každým človekom svieti jeho teplota. Takto dokážu zamestnanci rozoznať človeka s vyššou teplotou aj medzi viacerými osobami.

Systém nemocnica získala darom. „*Počas aktuálnej epidemiologickej situácie, bude možnosť zabezpečiť zdanlivo jednoduchý úkon, akým je meranie teploty, s pomocou snímania na diaľku pre nemocnicu veľkým benefitom. Vážime si, že počas zložitého obdobia sa prejavuje obrovská súdržnosť nielen medzi jednotlivcami, ale aj na úrovni organizácií a súkromných spoločností. Úprimne ďakujeme za tento dar, ktorý je pre nás o to cennejší, že nám ním prejavili solidaritu Banskobystričania, teda firmy pôsobiace v našom meste,“* zdôraznil Milan Urbáni, medicínsky riaditeľ nemocnice*.*

„*Veríme, že spoločný dar, pomôže nemocnici a zdravotníckemu personálu zabezpečujúcemu zdravotnú starostlivosť v prvej línii, uľahčí im plnenie ich posolstva,*“ uvádza Rudolf Latiak, výkonný riaditeľ GAMO a. s. „*Sme radi, že technológia z našej oblasti pôsobenia môže pozitívne ovplyvniť nielen súčasnú situáciu pandémie, ale výrazne pomôže aj pri prevencii a opatreniach nemocnice v budúcnosti,“* dodáva Matúš Štrba, obchodný riaditeľ spoločnosti ELIS plus, s.r.o.

Termo kameru nemocnici darovali GAMO a. s. a ELIS plus, s.r.o., ktoré sú dlhoročnými partnermi v oblasti informačných technológií a kamerových systémov. Technológiu bude možné, vďaka jej funkciám, zmysluplne využiť aj po skončení pandémie.

Výhody darovaného systém:

* Okamžité  upozornenie, že daný človek prekročil maximálne tolerovanú teplotu
* Vysoká rýchlosť merania teploty
* Súčasná detekcia viacerých osôb
* Meranie bez kontaktu obsluhy
* Detekcia tváre s rúškom/ bez rúška
* Možnosť rozšírenia systému o automatické ovládanie dverí. Zvýšená teplota u pacienta = zatvorenie elektrických, posuvných dverí.

|  |
| --- |
| Mgr. Ružena Maťašeje  hovorkyňa, PR manažérka  Referát internej a externej komunikácie |
|  |
|  |

Mgr. Ružena Maťašeje

hovorkyňa, PR manažérka